CELEX: 52017PC0079
Language: sl
Date: 2017-02-23
Title: Predlog UREDBA SVETA o spremembi Uredbe Sveta (EU) št. 479/2013 z dne 13. maja 2013 o opustitvi zahteve za vložitev vstopne in izstopne skupne deklaracije za blago Unije, ki se prevaža preko neumskega koridorja

EVROPSKA KOMISIJA
            Bruselj, 23.2.2017
            COM(2017) 79 final
            2017/0030(NLE)
            Predlog
            UREDBA SVETA
            o spremembi Uredbe Sveta (EU) št. 479/2013 z dne 13. maja 2013 o opustitvi zahteve za vložitev vstopne in izstopne skupne deklaracije za blago Unije, ki se prevaža preko neumskega koridorja
            
               
         
         
            
               OBRAZLOŽITVENI MEMORANDUM
            
            
            
               1.OZADJE PREDLOGA
            
            
               Neumski koridor je, kjer ozemlje Bosne in Hercegovine sega do jadranske obale in tako ločuje območje Dubrovnika od preostale Hrvaške.
            
            
               •Razlogi za predlog in njegovi cilji
            
            
               Člen 3 uredbe o Neumu pod določenimi pogoji opušča zahtevo za vložitev izstopne ali vstopne skupne deklaracije za pošiljke, ki prečkajo neumski koridor. Na opustitev se lahko sklicuje, če skupna vrednost posamezne pošiljke ne presega 10 000 EUR (člen 4(a)) in če so izpolnjeni drugi pogoji iz člena 4(b). Pri tem uredba o Neumu odstopa od nekaterih določb iz Uredbe Sveta (EGS) št. 2913/92 o carinskem zakoniku Skupnosti in Uredbe Komisije (EGS) št. 2454/93 o določbah za izvajanje carinskega zakonika Skupnosti.
            
            
               Uredba Sveta (EGS) št. 2913/92 je bila 1. maja 2016 nadomeščena z Uredbo (EU) št. 952/2013 Evropskega parlamenta in Sveta o carinskem zakoniku Unije. 
            
            
               Uredba Komisije (EGS) št. 2454/93, izvedbeni akt za Uredbo (EGS) št. 2913/92, je bila: 
            
            
               razveljavljena z Izvedbeno uredbo Komisije (EU) 2016/481; 
            
            
               nato nadomeščena z: 
            
            
               Delegirano uredbo Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije; ter
            
            
               Izvedbeno uredbo Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije.
            
            
               •Skladnost z veljavnimi predpisi s področja zadevne politike
            
            
               Področje uporabe člena 3 uredbe o Neumu, vključno s pragom 10 000 EUR, je zdaj zajeto v členu 126 Delegirane uredbe Komisije, in sicer tako da povečuje prag, ki se uporablja za opustitev, na 15 000 EUR.
            
            
               Komisija meni, da bi bilo treba uredbo o Neumu spremeniti, da bi uskladili obseg opustitve na znesek iz člena 126 Delegirane uredbe Komisije (15 000 EUR). Poleg tega bi bilo treba pravna sklicevanja in terminologijo, ki se uporablja v uredbi o Neumu, uskladiti s pravnim okvirom carinskega zakonika Unije.
            
            
               V skladu s členom 6 uredbe o Neumu se je Republika Hrvaška zavezala, da bo spremljala stanje in do 1. marca 2014 obvestila Komisijo o kakršnih koli ugotovljenih nepravilnostih in o ukrepih, ki so bili naknadno sprejeti za odpravo teh nepravilnosti. 
            
            
               V skladu s členom 7 uredbe o Neumu je morala Komisija v dveh letih po začetku veljavnosti te uredbe Svetu predložiti poročilo, ki vsebuje oceno uporabe uredbe o Neumu. Komisija je 11. novembra 2015 Svetu predložila navedeno poročilo in ugotovila, „da je raven uporabe uredbe o Neumu zadovoljiva in da ni razloga za začasno prenehanje izvajanja ali razveljavitev uredbe“.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Ta uredba spreminja Uredbo Sveta (EU) št. 479/2013 z dne 13. maja 2013 (v nadaljnjem besedilu: uredba o Neumu), ki je bila sprejeta na podlagi člena 43 Akta o pogojih pristopa Republike Hrvaške k Evropski uniji (v nadaljnjem besedilu: Akt o pristopu). Akt določa, da Svet na predlog Komisije opredeli pogoje, pod katerimi se zahteva za vstopno ali izstopno skupno deklaracijo lahko opusti za blago Unije, ki se prevaža preko neumskega koridorja. Zato je člen 43 Akta o pristopu pravilna pravna podlaga.
               
            
            
               2017/0030 (NLE)
            
            
               Predlog
            
            
               UREDBA SVETA
            
            
               o spremembi Uredbe Sveta (EU) št. 479/2013 z dne 13. maja 2013 o opustitvi zahteve za vložitev vstopne in izstopne skupne deklaracije za blago Unije, ki se prevaža preko neumskega koridorja
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Pogodbe o pristopu Republike Hrvaške k Evropski uniji,
            
            
               ob upoštevanju Akta o pogojih pristopa Hrvaške in zlasti člena 43 Akta,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 4(a) Uredbe Sveta (EU) št. 479/2013 določa opustitev zahteve za vložitev vstopne in izstopne skupne deklaracije za blago Unije, ki se prevaža preko neumskega koridorja, če skupna vrednost pošiljk blaga Unije ne presega 10 000 EUR ali če blago Unije spremljajo računi ali prevozni dokumenti, ki izpolnjujejo pogoje iz člena 4(b) navedene uredbe. 
            
            
               (2)Prag 10 000 EUR je bil določen s sklicevanjem na prag enakovredne vrednosti, ki je določen v členu 317(4) Uredbe Komisije (EGS) št. 2454/93
                  1
                in je meja, pod katero je dovolj predložiti račun ali prevozni dokument, da carinski organi štejejo, da je carinski status blaga Unije dokazan. Če so ti pogoji izpolnjeni, potrditev pristojnih carinskih organov ni potrebna.
            
            
               (3)Z učinkom od 1. maja 2016 je bil carinski zakonik Skupnosti iz Uredbe Sveta (EGS) št. 2913/92
                  2
                nadomeščen s carinskim zakonikom Unije iz Uredbe (EU) št. 952/2013 Evropskega parlamenta in Sveta
                  3
               . Zato so bile določbe Uredbe (EGS) št. 2454/93 nadomeščene z določbami Delegirane uredbe Komisije (EU) št. 2015/2446
                  4
                in Izvedbene uredbe Komisije (EU) št. 2015/2447
                  5
               .
            
            
               (4)Vsebina iz člena 317(4) Uredbe (EGS) št. 2454/93 je zdaj določena s členom 126(1) Delegirane Uredbe (EU) 2015/2446. Ta določa, da je treba za blago z vrednostjo pod pragom 15 000 EUR status blaga Unije šteti za dokazan na podlagi računa ali prevoznega dokumenta brez potrditve s strani pristojnih carinskih organov.
            
            
               (5)Da se zagotovi enotna uporaba carinske zakonodaje Unije, je zato primerno, da se področje uporabe opustitve iz člena 4(a) Uredbe (EU) št. 479/2013 prilagodi področju uporabe iz člena 126(1) Delegirane Uredbe (EU) 2015/2446.
            
            
               (6)Poleg tega bi bilo treba zaradi pravne varnosti in pravne jasnosti pravna sklicevanja v členu 4 Uredbe (EU) št. 479/2013 na Uredbo (EGS) št. 2913/92 in Uredbo (EGS) št. 2454/93 nadomestiti z ustreznimi sklicevanji na carinski zakonik Unije in Delegirano uredbo (EU) 2015/2446.
            
            
               (7)Zato je primerno ustrezno spremeniti Uredbo (EU) št. 479/2013 –
            
            
               SPREJEL NASLEDNJO UREDBO:
            
            
               Člen 1
            
         
         
            
               Uredba (EU) št. 479/2013 se spremeni:
            
            
               (1)
                     v členu 2 se točka 1 nadomesti z naslednjim:
            
            
               „(1) ‚blago Unije‘ pomeni blago, opredeljeno v členu 5(23) Uredbe (EU) št. 952/2013“;
            
            
               (2)
                     člen 4 se spremeni:
            
            
               (a)
                     točka (a) se nadomesti z naslednjim:
            
            
               „(a)skupna vrednost posamezne pošiljke blaga Unije, ki se prevaža preko neumskega koridorja, ne presega 15 000 EUR ali enakovredne vrednosti v lokalni valuti;
            
            
               (b) v točki (b) se točka (i) nadomesti z naslednjim:
            
            
               „(i)vsebujejo vsaj dokazila na kakršen koli način iz člena 126 Delegirane Uredbe (EU) 2015/2446“.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).
               
               
                  
                     (2)
                  Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1).
               
               
                  
                     (3)
                  Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).
               
               
                  
                     (4)
                  Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L 343, 29.12.2015, str. 1).
               
               
                  
                     (5)
                  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).